DA Den Europæiske Unions Tidende CE 84/952

(2004/C 84 E/1052)

SKRIFTLIG FORESPØRGSEL P-1151/04

af Elizabeth Lynne (ELDR) til Kommissionen

(6. april 2004)

Om: Tilladelse til lægebehandling i udlandet

Mener Kommissionen, at lægers vurdering af patienters lægelige behov (og hermed fastsættelsen af en rimelig ventetid for patienterne inden disse kan søge behandling i udlandet) kompromitteres af den position, lægerne har i sundhedsinstitutionerne, hvor der er begrænsede ressourcer til rådighed samt konkurrence om, hvordan disse ressourcer skal anvendes?

I henhold til Domstolens dom i sagen Geraets-Smits v. Stichting Ziekenfonds (sag C-157/99) kan en patient alene nægtes behandling i udlandet, når »en tilsvarende behandling eller en behandling, som frembyder samme grad af virkning for patienten, kan ydes rettidigt af en institution, med hvilken den forsikredes sygekasse har indgået en overenskomst«.

Når man tager i betragtning, at denne »rettidighed« bestemmes af patientens lægelige behov, hvilke foranstaltninger har Kommissionen da truffet for at sikre, at vurderingen af en patients kliniske behov ikke kompromitteres af finansielle hensyn i de kompetente institutioner?

Svar afgivet på Kommissionens vegne af Frederik Bolkestein

(30. april 2004)

I nogle medlemsstater udsættes patienter nogle gange for lange ventetider, inden de kan få lægebehandling, hvilket kan skade deres helbred.

Domstolen har i sin dom i sagen Smits og Peerboom (1) samt Müller-Fauré og van Riet (2) fastslået, at en tilladelse til at få lægebehandling i en anden medlemsstat kun kan afslås, når en tilsvarende behandling eller en behandling, som frembyder samme grad af virkning for patienten, kan ydes rettidigt i den medlemsstat, hvor patienten er registreret. Domstolen prioriterede patientens helbred højst, idet den fastslog, at ved vurderingen af kravet om rettidighed »er de nationale myndigheder forpligtet til at tage hensyn til alle de omstændigheder, der kendetegner hver enkelt konkret sag, under behørig hensyntagen ikke alene til patientens lægelige situation på det tidspunkt, hvor der ansøges om tilladelse, herunder i givet fald omfanget af patientens smerter eller arten af hans handicap, der f.eks. vil kunne gøre det umuligt eller overordentligt vanskeligt at udøve et erhverv, men også under hensyn til hans sygdomshistorie« (Müller-Fauré/van Riet, C-385/99, præmis 90). Det kræves derfor, at medlemsstaterne vurderer alle omstændigheder omkring den pågældende patients medicinske tilstand fra sag til sag, og de kan ikke bare henvise til fastlagte ventetider for at afslå en tilladelse til lægebehandling i udlandet.

Kommissionen kan oplyse det ærede medlem om, at for at forbedre retssikkerheden for patienter, der som tjenestemodtagere er omfattet af reglerne om den frie udveksling af tjenesteydelser, fagfolk i sundhedssektoren og ledere af sociale sikringsordninger, har Kommissionen for nylig vedtaget et forslag til direktiv om tjenesteydelser i det indre marked (3), som præciserer, under hvilke betingelser medlemsstaterne påser, at der gives tilladelse til godtgørelse gennem deres sociale sikringsordning af udgifter til hospitalsbehandling i en anden medlemsstat. Først og fremmest er det i forslaget fastlagt, at en sådan tilladelse ikke kan afslås, hvis behandlingen er opført under de ydelser, der er fastsat i lovgivningen i den medlemsstat, hvor den pågældende er tilsluttet en social sikringsordning, og hvis behandlingen ikke kan gives inden for en frist, der er lægeligt forsvarlig under hensyn til patientens aktuelle helbredstilstand og udsigterne for sygdommens udvikling.

Dette vil give læger mulighed for at sikre, at deres patienter, når det er medicinsk nødvendigt, kan udnytte principperne i det indre marked. Det vil også hjælpe medlemsstaterne til mere effektivt at udnytte den eksisterende infrastruktur i sundhedsvæsenet i EU.

(1) Smits- og Peerbooms-dommen, sag C-157/99 af 12.7.2001, Sml. 2 001 I, s. 5473.

(2) Müller-Fauré- og van Riet-dommen, sag C-385/99 af 13.5.2003, Sml. 2 003 I, s. 4509.

(3) KOM(2004) 2 endelig udg.